हम्पी
हम्पी मध्यकालीन हिंदू राज्य विजयनगर साम्राज्य की राजधानी थी। तुंगभद्रा नदी के तट पर स्थित यह नगर अब हम्पी ("पम्पा" से निकला हुआ) नाम से जाना जाता है और अब केवल खंडहरों के रूप में ही अवशेष है। इन्हें देखने से प्रतीत होता है कि किसी समय में यहाँ एक समृद्धशाली सभ्यता निवास करती होगी। भारत के कर्नाटक राज्य में स्थित यह नगर यूनेस्को के विश्व के विरासत स्थलों में शामिल किया गया है। हर साल यहाँ हज़ारों की संख्या में पर्यटक और तीर्थयात्री आते हैं। हम्पी का विशाल फैलाव गोल चट्टानों के टीलों में विस्तृत है। घाटियों और टीलों के बीच पाँच सौ से भी अधिक स्मारक चिह्न हैं। इनमें मंदिर, महल, तहख़ाने, जल-खंडहर, पुराने बाज़ार, शाही मंडप, गढ़, चबूतरे, राजकोष... आदि असंख्य इमारतें हैं।
बस्पा घाटी
बस्पा घाटी (Baspa Valley) भारत के हिमाचल प्रदेश राज्य के किन्नौर ज़िले में स्थित एक पर्वतीय घाटी है। इसमें बस्पा नदी बहती है, जिसपर इस घाटी का नाम पड़ा है। इस घाटी में सांगला सबसे बड़ी बस्ती है, इसलिए इसे सांगला घाटी (Sangla Valley) भी कहा जाता है। छितकुल, कमरु और अन्य ग्राम भी इस घाटी में बसे हुए हैं।